এবার রিষড়ায় ED-র হানা! শুরু তলাশি, জিজ্ঞাসাবাদ! কিন্তু কেন?

হুগলি: সাতসকালে ফের ইডি-র (ED) অভিযান রাজ্যে। এবার হুগলির (Hooghly) রিষড়ায় হানা দিলেন কেন্দ্রীয় তদন্তকারী সংস্থার আধিকারকরা। মঙ্গলবার রিষড়া (Rishra) পুরসভার ২২ নম্বর ওয়ার্ডের ১৭ নম্বর লক্ষ্মীপল্লী থার্ড লেনে ‘শ্যাম পানা কুঞ্জ’ নামে একটি বাড়িতে চলে ইডি-র তল্লাশি। দুই ছেলেকে নিয়ে ওই বাড়িতে থাকেন কৈলাশ কুমার ভার্মা। তাঁর বিরুদ্ধে হুন্ডি কারবারের সঙ্গে যুক্ত থাকার অভিযোগ রয়েছে।

জানা গিয়েছে, এদিন সকাল সাতটা নাগাদ তিনটি গাড়িতে করে পাঁচজন ইডি তদন্তকারী আধিকারিক এবং ছয়জন সিআইএসএফ জওয়ান ওই বাড়িতে প্রবেশ করেন। এরপর থেকেই শুরু হয় তল্লাশি ও জিজ্ঞাসাবাদ। হুন্ডির মাধ্যমে অবৈধ লেনদেনের অভিযোগের তদন্তেই এই অভিযান চালানো হচ্ছে বলে ইডি সূত্রে জানা গিয়েছে।

আরও পড়ুন: বিশ্বভারতীর হোস্টেলে নিম্নমানের খাবার! থালা বাজিয়ে প্রতিবাদ ছাত্রীদের

স্থানীয় বাসিন্দাদের দাবি, ‘শ্যাম পানা কুঞ্জ’ নামের ওই বাড়িতে বসবাসকারী পরিবারটি তুলনামূলকভাবে আত্মকেন্দ্রিক। এলাকায় খুব একটা মেলামেশা না করলেও চায়ের দোকানে মাঝেমধ্যে তাঁদের দেখা যেত। দীর্ঘদিন ধরেই রিষড়ার লক্ষ্মীপল্লী এলাকায় ওই পরিবার বসবাস করছে বলে খবর।

এদিকে সাতসকালে ইডি-র অভিযানকে ঘিরে এলাকায় ছড়িয়ে পড়েছে চাঞ্চল্য। তল্লাশি ও জিজ্ঞাসাবাদ এখনও চলছে বলে খবর। তবে ইডির তরফে রিষড়ার এই তল্লাশি অভিযান সম্পর্কে এখনও পর্যন্ত আনুষ্ঠানিকভাবে কোনও মন্তব্য করা হয়নি।